‘আমার বক্তব্য মিসকোড করবেন না’ সাংবাদিকদের উদ্দেশ্যে প্রধান বিচারপতি সুরেন্দ্র কুমার সিনহার (এসকে সিনহা) এমন বক্তব্যের জন্য তাকে ধন্যবাদ জানিয়েছেন আওয়ামী লীগের যুগ্ম সাধারণ সম্পাদক মাহবুবউল আলম হানিফ। তিনি বলেন, তিনি (প্রধান বিচারপতি) বুঝতে পেরেছেন যে, তার বক্তব্যে সারাদেশের মানুষের মধ্যে ক্ষোভের সৃষ্টি হয়েছে। স্বাধীনতার মিমাংসিত বিষয় নিয়ে তিনি যে কটাক্ষ করেছেন, জাতির পিতাকে নিয়ে যে বিতর্ক সৃষ্টি করেছেন; এটা দেশের মানুষ সহজভাবে নেয়নি। তিনি এটা বুঝতে পেরেছেন বলেই আমি তাকে ধন্যবাদ জানাই। জাতীয় শোক দিবস উপলক্ষ্যে ঢাকা-১০ সংসদীয় আসন আয়োজিত আলোচনা সভায় হানিফ ড. কামাল হোসেনকে ইঙ্গিত করে বলেন, অনেক ডক্টরেটধারী বিজ্ঞ আইনজীবীও এই রায় নিয়ে কথা বলছেন। তারা এটাও বলছেন কারো ক্ষমতাই চিরস্থায়ী নয়। হুমকি দিচ্ছেন, নতুন করে স্বপ্ন দেখছেন। ঘোলা পানিতে মাছ শিকার করে কোনো পদে যাওয়া যায় কি না। ভবিষ্যতে কোনো তত্তাধায়ক সরকার গঠন করা যায় কি না- এই স্বপ্ন দেখছেন। এই সব আইনজীবীদের উদ্দেশ্যে তিনি বলেন, বেশি লাফালাফি করে লাভ নেই। আপনারা যার কাঁধে ভর করে স্বপ্ন দেখছেন, তিনি তার ভুল বুঝতে পারছেন।